SFพุ่งกระฉูดกำไรพิเศษดีบันทึกในปีนี้
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — สยามฟิวเจอร์ฯ โตก้าวกระโดดปีนี้ รอบันทึกกำไร 150 ล้าน ไตรมาส 4 นี้ หลังขายสิทธิการเช่าพื้นที่ให้กองทุน MJLF ส่วนปีหน้ารายได้โต 5%
นายสมนึก พจน์เกษมสิน กรรมการผู้จัดการ บริษัท สยามฟิวเจอร์ ดีเวลอปเมนท์ (SF) เปิดเผยว่า บริษัทจะบันทึกกำไรจากการขายสิทธิการเช่าพื้นที่ศูนย์การค้าซูซูกิ อเวนิว รัชโยธิน ให้แก่กองทุนรวมเมเจอร์ ซีนีเพล็กซ์ ไลฟ์สไตล์ (MJLF) ประมาณ 150 ล้านบาท ในงวดไตรมาส 4 ปีนี้ ซึ่งจะทำให้กำไรในปี 2553 นี้เติบโตก้าวกระโดด 
“9 เดือนแรกบริษัทมีกำไรมากกว่า 300 ล้านบาท เมื่อเทียบงวดเดียวกันของปีก่อนมีกำไร 100 ล้านบาทเศษ และยังไม่รวมกำไรที่ได้จากการขายพื้นที่ให้เช่ากับกองทุนอีก” นายสมนึก กล่าว
สำหรับรายได้รวมในปีนี้จะใกล้เคียงกับปีก่อนซึ่งอยู่ระดับ 1,500 ล้านบาท และคาดว่าในปี 2554 รายได้จะเติบโต 5% ซึ่งเป็นตามสัญญาเช่าพื้นที่ 3 ปี ปรับขึ้นค่าเช่า 15%
นายสมนึก กล่าวว่า งบลงทุนในปีหน้าตั้งเป้าไว้ 500 ล้านบาท สำหรับเปิดศูนย์การค้ายูนิตี้มอลล์ 3 แห่งในกรุงเทพฯ โดยขณะนี้อยู่ระหว่างหาพื้นที่เช่า ส่วนในต่างจังหวัดยังไม่มีแผนเปิดเพิ่ม จากปัจจุบันมีที่ จ.ฉะเชิงเทรา และพัทยา จากจำนวนสาขาทั้งหมด 30 แห่ง โดยเงินลงทุนในปีหน้าจะมาจากกระแสเงินสด และกำไรที่ได้จากการขายพื้นที่ให้เช่าแก่กองทุน
สำหรับราคาหุ้นของ SF ที่ปรับตัวเพิ่มขึ้นนั้น มองว่านักลงทุนอาจเห็นโอกาสในการเติบโตของบริษัทในระยะยาว